**Návrh ročnej účtovnej závierky Fondu národného majetku SR**

**za rok 2014**

Predkladaná účtovná závierka je riadna individuálna účtovná závierka za Fond národného majetku SR (ďalej aj „fond“). Bola zostavená za účtovné obdobie od 1. 1. 2014 do 31. 12. 2014 podľa slovenských právnych predpisov, zákona č. 431/2002 Z. z. o účtovníctve a postupov účtovania pre Fond národného majetku Slovenskej republiky na základe opatrenia MF SR č. 14875/2003-92 a  opatrenia MF SR č. 14880/2003-92 z 12. augusta 2003 v znení neskorších predpisov. Účtovnú závierku fondu tvorí Súvaha Fondu národného majetku SR, Výkaz o tvorbe a použití majetku Fondu národného majetku SR, Výkaz o nákladoch na správnu činnosť Fondu národného majetku SR a Poznámky  k účtovnej závierke.

Ročnú účtovnú závierku fondu za rok 2014 overila audítorka Ing. Júlia Petrovičová, číslo licencie SKAU 829.

Predmetom auditu bola účtovná závierka fondu vzťahujúca sa na obdobie kalendárneho roka 2014, ktorá obsahuje Súvahu Fondu národného majetku Slovenskej republiky k 31. 12. 2014, Výkaz o nákladoch na správnu činnosť Fondu národného majetku Slovenskej republiky k 31. 12. 2014, Výkaz o tvorbe a použití majetku Fondu národného majetku Slovenskej republiky k 31. 12. 2014 a súvisiace poznámky. Správnosť účtovnej závierky audítorka potvrdila svojím podpisom. Kópia audítorskej správy je súčasťou predloženého materiálu.

Súčasťou auditu je uskutočnenie postupov na získanie dôkazov o sumách a údajoch vykázaných v účtovnej závierke. Audit ďalej zahŕňa vyhodnotenie vhodnosti použitých účtovných zásad a účtovných metód ako aj primeranosti účtovných odhadov, ktoré urobil štatutárny orgán, ako aj vyhodnotenie celkovej prezentácie účtovnej závierky.

Výrok audítora:

Podľa môjho stanoviska, pripojená účtovná závierka, okrem vplyvov skutočností uvedených v predchádzajúcich odsekoch, poskytuje vo všetkých významných súvislostiach pravdivý a verný obraz finančnej situácie Fondu národného majetku Slovenskej republiky k 31. decembru 2014 a výsledku jeho hospodárenia za rok končiaci k uvedenému dátumu v súlade so zákonom č. 431/2002 Z.z. o účtovníctve v znení neskorších predpisov a platnými postupmi účtovania a výkazníctva Fondu národného majetku Slovenskej republiky.

Všetky vzťahy medzi fondom a privatizovanými subjektmi, ako aj medzi fondom a orgánmi štátnej správy a ostatnými organizáciami sú premietnuté v **Súvahe Fondu národného majetku Slovenskej republiky** v členení na aktíva a pasíva, ktoré k 31. 12. 2014 predstavujú sumu 655 390 555 €.

Najvýznamnejšou položkou v aktívach fondu je účasť na majetku akciových spoločností (cenné papiere a podiely) v celkovej výške 510 255 274 €, z toho cenné papiere a podiely vykázané v dlhodobom finančnom majetku vo výške 130 628 890 € a krátkodobé cenné papiere a podiely vo výške 379 626 384 €. Hlavnou položkou pasív a zároveň hlavným zdrojom krytia majetku je účet fond privatizácie vo výške 630 735 904 €. Tvorba a použitie fondu privatizácie sú vyjadrené vo **Výkaze o tvorbe a použití majetku Fondu národného majetku Slovenskej republiky**.

Tvorba majetku fondu v roku 2014 podľa § 28 ods. 1 zákona č. 92/1991 Zb. o podmienkach prevodu majetku štátu na iné osoby v znení neskorších predpisov dosiahla celkovú hodnotu 83 975 028 €, čo v porovnaní s rokom 2013 predstavuje zníženie o  546 105 672 €. Najvýraznejšou položkou, ktorá sa podieľala na tvorbe majetku fondu v roku 2014, je položka **zisk z účastí fondu na podnikaní obchodných spoločností – dividendy** vo výške 79 715 589 €, a to najmä dividendy vyplatené spoločnosťami Západoslovenská energetika, a.s., Východoslovenská energetika, a.s., Stredoslovenská energetika, a.s., a iné).

Celkové použitie majetku fondu za rok 2014 podľa § 28 ods. 3 zákona 92/1991 Zb. o podmienkach prevodu majetku štátu na iné osoby v znení neskorších predpisov dosiahlo výšku 2 030 087 603 €, z toho výdavky vo výške 266 027 000 € boli vynaložené na posilnenie štátnych finančných aktív, položka vo výške 82 160 663 € súvisela s odpísaním nevymožiteľných pohľadávok a výdavky vo výške 6 760 964 € boli použité na úhradu nákladov spojených s prevodom cenných papierov na fond od fyzických osôb.

Tretím výkazom v poradí je výkaz o nákladoch na správnu činnosť fondu v členení podľa prevádzkových nákladov a nákladov na obstaranie dlhodobého majetku na činnosť fondu. V roku 2014 fond hospodáril podľa rozpočtu schváleného uznesením Národnej rady Slovenskej republiky č. 963 zo dňa 17. 12. 2013.

Na celkových nákladoch sa významnou mierou podieľali nasledujúce položky: náklady na materiál a služby vo výške 681 642 € (t. j. 37,5 % z celkových nákladov), z toho náklady na nájomné vo výške 249 902 €, mzdové náklady a náklady na zákonné poistenie vo výške 1 057 242 € (t. j. 58,2 % z celkových nákladov).

 K 31. 12. 2014 fond čerpal náklady v celkovej výške 1 813 580 €, čo predstavuje 91,69 % zo schváleného rozpočtu na prevádzku fondu, a tým dosiahol úsporu vo výške 164 445 €. Úspory dosiahol najmä v položkách ostatné finančné a ostatné mimoriadne náklady. K úspore nákladov na prevádzku fondu za rok 2014 prispelo aj zodpovedné hospodárenie štatutárnych orgánov Fondu a úspornosť použitia finančných prostriedkov Fondu.